ดาวโจนส์ฟิวเจอร์ร่วง 100 จุด หลัง “ทรัมป์” สั่งยิงถล่มซีเรีย
ดาวโจนส์ฟิวเจอร์ร่วง 100 จุด หลัง"ทรัมป์"สั่งยิงโทมาฮอว์คถล่มซีเรีย
10 เม.ย. 2560

ผู้สื่อข่าวรายงานว่า ดัชนีดาวโจนส์ล่วงหน้าร่วง 95 จุดในช่วงเช้านี้ หรือ 0.46% แตะที่ระดับ 20,510 จุด หลังจากประธานาธิบดีโดนัลด์ ทรัมป์ แห่งสหรัฐ ได้สั่งการให้กองทัพสหรัฐยิงขีปนาวุธโทมาฮอว์คถล่มซีเรียในช่วงเช้าวันนี้ตามเวลาไทย เพื่อตอบโต้นายบาชาร์ อัล อัสซาด ประธานาธิบดีซีเรีย ที่ใช้อาวุธเคมีร้ายแรง จนเป็นเหตุให้ประชาชนชาวซีเรียเสียชีวิตเป็นจำนวนมาก
ส่วนดัชนีอื่นๆของตลาดหุ้นสหรัฐนั้น ดัชนี S&amp;P 500 ร่วงลง 0.59% แตะที่ 2,342.60 จุด และดัชนี NASDAQ ดิ่งลง 0.48% แตะที่ 5,396.75 จุด
โดยสหรัฐได้เปิดฉากยิงขีปนาวุธโทมาฮอว์คในประเทศซีเรีย หลังจากที่เมื่อ 2 วันที่ผ่านมา รัฐบาลซีเรียภายใต้การนำของประธานาธิบดีบาชาร์ อัล อัสซาด ได้มีการใช้แก๊สโจมตีกลุ่มกบฏในจังหวังอิดลิบทางตะวันตกเฉียงเหนือของซีเรีย ซึ่งส่งผลให้ประชาชนในซีเรียกว่า 70 คนเสียชีวิต
ด้านปธน.ทรัมป์ได้แถลงข่าวต่อสื่อมวลชนที่ฟลอริดา คลับ ซึ่งเป็นสถานที่ที่เขาให้การต้อนรับปธน.สี จิ้นผิง โดยเขากล่าวว่า “ผมได้สั่งการให้กองทัพสหรัฐยิงขีปนาวุธถล่มซีเรียในวันนี้ โดยพุ่งเป้าโจมตีในจุดที่ซีเรียใช้อาวุธเคมี” พร้อมกับกล่าวว่า การตัดสินใจยิงถล่มซีเรียในครั้งมีวัตถุประสงค์เพื่อปกป้องความมั่นคงของสหรัฐ และมีขึ้นหลังจากที่มีประชาชน รวมทั้งเด็กๆในซีเรีย เสียชีวิตถึง 70 คน จากการถูกสังหารด้วยก๊าซพิษ ซึ่งถือเป็นการสังหารประชาชนให้ตายอย่างช้าๆและทรมานมาก